CELEX: 32016R1952
Language: lt
Date: 2016-10-26 00:00:00
Title: 2016 m. spalio 26 d. Europos Parlamento ir Tarybos reglamentas (ES) 2016/1952 dėl Europos gamtinių dujų ir elektros energijos kainų statistikos, kuriuo panaikinama Direktyva 2008/92/EB (Tekstas svarbus EEE)

17.11.2016   
            
            
               LT
            
            
               Europos Sąjungos oficialusis leidinys
            
            
               L 311/1
            
         EUROPOS PARLAMENTO IR TARYBOS REGLAMENTAS (ES) 2016/1952
   2016 m. spalio 26 d.
   dėl Europos gamtinių dujų ir elektros energijos kainų statistikos, kuriuo panaikinama Direktyva 2008/92/EB
   (Tekstas svarbus EEE)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo, ypač į jos 338 straipsnio 1 dalį,
   atsižvelgdami į Europos Komisijos pasiūlymą,
   teisėkūros procedūra priimamo akto projektą perdavus nacionaliniams parlamentams,
   laikydamiesi įprastos teisėkūros procedūros (1),
   kadangi:
   
               (1)
            
            
               konkurencingumas, tvarumas ir energetinis saugumas yra pagrindiniai atsparios energetikos sąjungos, taikančios perspektyvią klimato kaitos politiką, tikslai;
            
         
               (2)
            
            
               kad būtų galima formuoti energetikos sąjungos politiką ir stebėti valstybių narių energijos rinkas, reikia kokybiškų, palyginamų, aktualių, patikimų ir suderintų duomenų apie galutiniams vartotojams taikomas gamtinių dujų ir elektros energijos kainas;
            
         
               (3)
            
            
               šiuo reglamentu siekiama nustatyti bendrą Europos statistikos sistemą, kuria būtų grindžiama energetikos politika, visų pirma siekiant vartotojų labui sukurti visiškai integruotą energijos vidaus rinką. Siekiant pagerinti rinkos integraciją, reikėtų didinti energijos sąnaudų ir kainų, taip pat viešosios paramos skaidrumą. Šiuo reglamentu nederinami valstybėse narėse taikoma kainų struktūra ar mokesčiai;
            
         
               (4)
            
            
               iki šiol bendra palyginamų statistinių duomenų apie gamtinių dujų ir elektros energijos kainas pramonės vartotojams Sąjungoje rengimo, perdavimo ir platinimo sistema buvo užtikrinama Europos Parlamento ir Tarybos direktyva 2008/92/EB (2);
            
         
               (5)
            
            
               iki šiol duomenys apie gamtinių dujų ir elektros energijos kainas, taikomas galutiniams vartotojams namų ūkių sektoriuje, buvo renkami pagal savanorišką susitarimą;
            
         
               (6)
            
            
               kadangi nėra teisiškai privalomų pareigų teikti tokius duomenis, visų pirma namų ūkių sektoriaus duomenis, dėl didėjančio energijos vidaus rinkos kompleksiškumo vis sunkiau gauti patikimų ir aktualių gamtinių dujų ir elektros energijos kainų duomenų;
            
         
               (7)
            
            
               siekiant užtikrinti, kad būtų teikiami kokybiški duomenys apie kainas namų ūkių sektoriuje ir ne namų ūkių sektoriuje, į teisėkūros procedūra priimamą aktą turėtų būti įtrauktas abiejų rūšių duomenų rinkimas;
            
         
               (8)
            
            
               daugelyje valstybių narių duomenys apie perdavimo sistemas gaunami iš energetikos reguliavimo institucijų. Tačiau duomenis apie skirstymo sąnaudas rengia gerokai daugiau subjektų ir kai kuriose valstybėse narėse duomenų teikimas laikomas sukeliančiu daugiau sunkumų. Atsižvelgiant į skirstymo sąnaudų svarbą ir poreikį šioje srityje užtikrinti skaidrumą, duomenys apie gamtinių dujų ir elektros energijos kainas turėtų būti renkami laikantis Europos statistikos sistemos nustatytos praktikos;
            
         
               (9)
            
            
               suvartojimo grupių sistema, kurią Komisija (Eurostatas) taiko savo kainų leidiniuose, turėtų užtikrinti rinkos skaidrumą ir plačią nekonfidencialių kainų duomenų sklaidą, bei turėtų suteikti galimybę apskaičiuoti Europos suvestinius rodiklius;
            
         
               (10)
            
            
               Europos Parlamento ir Tarybos reglamentu (EB) Nr. 223/2009 (3) nustatyta Europos statistikos referencinė sistema. Tame reglamente nustatyta, kad statistiniai duomenys turi būti renkami laikantis nešališkumo, skaidrumo, patikimumo, objektyvumo, profesinio nepriklausomumo ir ekonomiškumo principų, užtikrinant statistinių duomenų konfidencialumą;
            
         
               (11)
            
            
               kad pateiktų reikalingą informaciją, valstybės narės turėtų rengti duomenis apie gamtinių dujų ir elektros energijos kainas naudodamosi tinkamiausiais šaltiniais ir metodais;
            
         
               (12)
            
            
               duomenys apie gamtinių dujų ir elektros energijos kainas galutiniams vartotojams turėtų suteikti galimybę juos palyginti su kitų energijos produktų kainomis;
            
         
               (13)
            
            
               informacija apie kainų duomenų rinkimą ir duomenų kokybę turėtų būti teikiama pagal įprastą ataskaitų teikimo tvarką;
            
         
               (14)
            
            
               išsamūs duomenys apie suvartojimo grupių išskirstymą ir jų atitinkamas rinkos dalis yra svarbi gamtinių dujų ir elektros energijos kainų statistikos dalis;
            
         
               (15)
            
            
               kainų analizę galima atlikti tik jeigu iš valstybių narių gaunami kokybiški oficialūs statistiniai duomenys apie įvairius gamtinių dujų ir elektros energijos kainų komponentus ir subkomponentus. Peržiūrėta metodika, pagal kurią išsamiai išskiriami įvairūs gamtinių dujų ir elektros energijos kainų galutiniams vartotojams komponentai ir subkomponentai, suteiks galimybę nagrinėti įvairių aspektų poveikį galutinėms kainoms;
            
         
               (16)
            
            
               Komisijai (Eurostatui) teikiami duomenys apie kainas ir pardavimo galutiniams vartotojams sąlygas ir galutinių vartotojų skaičiaus pateikimas pagal suvartojimą kiekvienoje suvartojimo grupėje turėtų apimti visą informaciją, būtiną, kad Komisija galėtų spręsti dėl tinkamų priemonių ar pasiūlymų, susijusių su energetikos politika;
            
         
               (17)
            
            
               siekiant užtikrinti kainų skaidrumą, svarbu gerai suprasti, kokie yra mokesčiai, įmokos, rinkliavos ir išlaidos kiekvienoje valstybėje narėje. Nustatyta, kad svarbu pateikti išskirstytus duomenis apie tinklo sąnaudas, mokesčius, įmokas, rinkliavas ir išlaidas;
            
         
               (18)
            
            
               valstybės narės, kuriose gamtinių dujų suvartojimas sudaro nedidelę dalį galutinio energijos suvartojimo namų ūkiuose, turėtų būti atleistos nuo pareigos teikti duomenis apie gamtinių dujų kainas galutiniams namų ūkių vartotojams
            
         
               (19)
            
            
               kad pagerintų duomenų patikimumą, Komisija (Eurostatas) kartu su valstybėmis narėmis turėtų įvertinti ir prireikus patobulinti tikslaus duomenų rinkimo ir tvarkymo metodiką, laikantis statistikos valdymo sistemos. Todėl turėtų būti reguliariai rengiamos kokybės ataskaitos ir reguliariai atliekami kainų duomenų kokybės vertinimai;
            
         
               (20)
            
            
               remiantis pagrįstu valstybės narės prašymu, Komisijai turėtų būti suteikta teisė leisti tai valstybei narei taikyti nuo konkrečių pareigų, dėl kurių, taikant šį reglamentą, tos valstybės narės nacionalinės statistikos sistemai reikėtų didelių pakeitimų arba galėtų susidaryti didelė papildoma našta respondentams, nukrypti leidžiančias nuostatas;
            
         
               (21)
            
            
               siekiant užtikrinti vienodas šio reglamento įgyvendinimo sąlygas, Komisijai turėtų būti suteikti įgyvendinimo įgaliojimai, susiję su duomenų perdavimo forma ir tvarka, techniniais kokybės užtikrinimo reikalavimais, susijusiais su standartinių kokybės ataskaitų turiniu, ir leidimu taikyti nukrypti leidžiančias nuostatas. Tais įgaliojimais turėtų būti naudojamasi laikantis Europos Parlamento ir Tarybos reglamento (ES) Nr. 182/2011 (4);
            
         
               (22)
            
            
               kadangi šio reglamento tikslo, t. y. nustatyti bendrą teisinę sistemingo Europos gamtinių dujų ir elektros energijos kainų statistikos rengimo sistemą, valstybės narės negali deramai pasiekti, o dėl jo masto ir poveikio to tikslo būtų geriau siekti Sąjungos lygmeniu, laikydamasi Europos Sąjungos sutarties 5 straipsnyje nustatyto subsidiarumo principo Sąjunga gali patvirtinti priemones. Pagal tame straipsnyje nustatytą proporcingumo principą šiuo reglamentu neviršijama to, kas būtina nurodytam tikslui pasiekti;
            
         
               (23)
            
            
               todėl Direktyva 2008/92/EB turėtų būti panaikinta;
            
         
               (24)
            
            
               buvo konsultuotasi su Europos statistikos sistemos komitetu,
            
         PRIĖMĖ ŠĮ REGLAMENTĄ:
   1 straipsnis
   Dalykas
   Šiuo reglamentu nustatoma bendra palyginamos Europos gamtinių dujų ir elektros energijos kainų namų ūkių ir galutiniams ne namų ūkių vartotojams statistikos Sąjungoje plėtojimo, rengimo ir sklaidos sistema.
   2 straipsnis
   Terminų apibrėžtys
   Šiame reglamente vartojamų terminų apibrėžtys:
   
               1)
            
            
               terminai „gamintojas savoms reikmėms“, „galutinis energijos naudojimas“ ir „namų ūkis“ reiškia tą patį, ką reiškia tie terminai, apibrėžti Europos Parlamento ir Tarybos reglamento (EB) Nr. 1099/2008 (5) A priede;
            
         
               2)
            
            
               terminai „perdavimas“, „skirstymas“, „vartotojas“, „galutinis vartotojas“, „namų ūkio vartotojas“, „ne namų ūkio vartotojas“ ir „tiekimas“ reiškia tą patį, ką reiškia tie terminai, apibrėžti Europos Parlamento ir Tarybos direktyvos 2009/72/EB (6) 2 straipsnyje, kai vartojami kalbant apie elektros energiją;
            
         
               3)
            
            
               terminai „perdavimas“, „skirstymas“, „tiekimas“, „vartotojas“, „namų ūkio vartotojas“, „ne namų ūkio vartotojas“ ir „galutinis vartotojas“ reiškia tą patį, ką reiškia tie terminai, apibrėžti Europos Parlamento ir Tarybos direktyvos 2009/73/EB (7) 2 straipsnyje, kai vartojami kalbant apie gamtines dujas;
            
         
               4)
            
            
               tinklo komponentas – perdavimo ir skirstymo tinklų sąnaudų derinys, kaip nurodyta I priedo 6 punkte ir II priedo 5 punkte.
            
         3 straipsnis
   Duomenų šaltiniai
   Valstybės narės rengia duomenis apie gamtinių dujų ir elektros energijos kainas, jų tinklo sąnaudų, mokesčių, įmokų, rinkliavų ir išlaidų komponentus bei subkomponentus ir suvartotus kiekius, laikydamosi I ir II priedų. Atsižvelgiant į naštos respondentams mažinimo ir administracinio supaprastinimo principus, naudojamasi vienu ar daugiau šių šaltinių:
   
               a)
            
            
               statistiniais tyrimais;
            
         
               b)
            
            
               administraciniais šaltiniais;
            
         
               c)
            
            
               kitais šaltiniais, taikant statistinio vertinimo metodus.
            
         4 straipsnis
   Apimtis
   1.   Valstybės narės užtikrina, kad surinkus ir parengus duomenis laikantis I ir II priedų, būtų pateikti išsamūs, palyginami ir kokybiški duomenys, kurie atspindėtų atitinkamas gamtinių dujų ir elektros energijos kainas ir suvartojimą.
   2.   Valstybės narės neprivalo perduoti gamtinių dujų kainų namų ūkių vartotojams duomenų, jei gamtinių dujų suvartojimas namų ūkių sektoriuje sudaro mažiau nei 1,5 % nacionalinio galutinio energijos suvartojimo namų ūkių sektoriuje.
   3.   Komisija (Eurostatas) bent kas trejus metus peržiūri, kurios valstybės narės neprivalo perduoti duomenų pagal 2 dalį.
   5 straipsnis
   Duomenų perdavimas
   1.   Valstybės narės Komisijai (Eurostatui) teikia duomenis, kaip nustatyta I ir II prieduose.
   2.   Komisija priima įgyvendinimo aktus, kuriais nustato duomenų perdavimo formą ir tvarką, kaip nustatyta I ir II prieduose. Tie įgyvendinimo aktai priimami laikantis 10 straipsnio 2 dalyje nurodytos nagrinėjimo procedūros.
   3.   Valstybės narės pateikia statistinius duomenis Komisijai (Eurostatui) per tris mėnesius nuo atitinkamo ataskaitinio laikotarpio pabaigos.
   6 straipsnis
   Ataskaitiniai laikotarpiai ir perdavimo dažnumas
   1.   I ir II prieduose nurodytų duomenų ataskaitiniai laikotarpiai yra metai (nuo sausio iki gruodžio mėn.) arba šeši mėnesiai (nuo sausio iki birželio mėn. ir nuo liepos iki gruodžio mėn.). Pirmieji ataskaitiniai laikotarpiai prasideda 2017 m.
   2.   Perdavimo dažnumas yra toks:
   
               a)
            
            
               metinis (už laikotarpį nuo sausio iki gruodžio mėn.) duomenų, nurodytų I priedo 6 punkto a papunktyje ir 7 punkte bei II priedo 5 punkto a papunktyje ir 6 punkte, atveju;
            
         
               b)
            
            
               šešių mėnesių (už laikotarpius nuo sausio iki birželio mėn. ir nuo liepos iki gruodžio mėn.) duomenų, nurodytų I priedo 6 punkto b papunktyje ir II priedo 5 punkto b papunktyje, atveju.
            
         7 straipsnis
   Kokybės užtikrinimas
   1.   Valstybės narės užtikrina duomenų, pateiktų pagal šį reglamentą, kokybę. Tuo tikslu taikomi standartiniai kokybės kriterijai, nustatyti Reglamento (EB) Nr. 223/2009 12 straipsnio 1 dalyje.
   2.   Valstybės narės nedelsdamos informuoja Komisiją (Eurostatą) apie bet kokius metodinius arba kitus pakeitimus, kurie galėtų daryti didelį poveikį gamtinių dujų ir elektros energijos kainų statistiniams duomenims, – ir bet kuriuo atveju ne vėliau kaip per vieną mėnesį po tų pakeitimų dienos.
   3.   Valstybės narės kas trejus metus pateikia Komisijai (Eurostatui) standartinę duomenų kokybės ataskaitą, laikantis kokybės kriterijų, nustatytų Reglamento (EB) Nr. 223/2009 12 straipsnio 1 dalyje. Tose ataskaitose pateikiama informacija apie duomenų apimtį ir rinkimą, apskaičiavimo kriterijus, metodiką ir duomenų šaltinius, kuriais naudotasi, taip pat apie bet kokius jų pakeitimus.
   4.   Komisija (Eurostatas) įvertina pateiktų duomenų kokybę ir naudojasi tuo vertinimu bei 3 dalyje nurodytų kokybės ataskaitų analize, siekdama parengti ir paskelbti Europos statistikos, kuriai taikomas šis reglamentas, kokybės ataskaitą.
   5.   Komisija priima įgyvendinimo aktus, kuriais nustatomi techniniai kokybės užtikrinimo reikalavimai, susiję su šio straipsnio 3 dalyje nurodytų kokybės ataskaitų turiniu. Tie įgyvendinimo aktai priimami laikantis 10 straipsnio 2 dalyje nurodytos nagrinėjimo procedūros.
   8 straipsnis
   Sklaida
   Komisija (Eurostatas) platina gamtinių dujų ir elektros energijos kainų statistinius duomenis ne vėliau kaip per penkis mėnesius po kiekvieno ataskaitinio laikotarpio pabaigos.
   9 straipsnis
   Nukrypti leidžiančios nuostatos
   1.   Komisija įgyvendinimo aktais gali leisti taikyti nuo konkrečių pareigų, dėl kurių, taikant šį reglamentą, valstybės narės nacionalinės statistikos sistemai reikėtų didelių pakeitimų arba galėtų susidaryti didelė papildoma našta respondentams, nukrypti leidžiančias nuostatas. Tie įgyvendinimo aktai priimami laikantis 10 straipsnio 2 dalyje nurodytos nagrinėjimo procedūros.
   2.   1 dalies tikslais atitinkama valstybė narė pateikia Komisijai tinkamai pagrįstą prašymą ne vėliau kaip 2017 m. rugpjūčio 8 d.
   3.   Nukrypti leidžiančios nuostatos, kurias leidžiama taikyti pagal 1 dalį, galioja kuo trumpesnį laikotarpį ir bet kuriuo atveju ne ilgiau kaip trejus metus.
   4.   Valstybė narė, kuriai pagal 1 dalį leista taikyti nukrypti leidžiančią nuostatą, tos nukrypti leidžiančios nuostatos galiojimo laikotarpiu taiko atitinkamas Direktyvos 2008/92/EB nuostatas.
   10 straipsnis
   Komiteto procedūra
   1.   Komisijai padeda Europos statistikos sistemos komitetas, įsteigtas pagal Reglamentą (EB) Nr. 223/2009. Tas komitetas – tai komitetas, kaip nustatyta Reglamente (ES) Nr. 182/2011.
   2.   Kai daroma nuoroda į šią dalį, taikomas Reglamento (ES) Nr. 182/2011 5 straipsnis.
   11 straipsnis
   Direktyvos 2008/92/EB panaikinimas
   1.   Direktyva 2008/92/EB panaikinama nuo 2017 m. kovo 1 d.
   2.   Nepaisant šio straipsnio 1 dalies, Direktyva 2008/92/EB toliau taikoma šio reglamento 9 straipsnyje numatytomis sąlygomis.
   3.   Nuorodos į panaikintą direktyvą laikomos nuorodomis į šį reglamentą.
   12 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Strasbūre 2016 m. spalio 26 d.
      
         
            Europos Parlamento vardu
         
         
            Pirmininkas
         
         M. SCHULZ
      
      
         
            Tarybos vardu
         
         
            Pirmininkas
         
         I. LESAY
      
   
   
      (1)  2016 m. rugsėjo 13 d. Europos Parlamento pozicija (dar nepaskelbta Oficialiajame leidinyje) ir 2016 m. spalio 13 d. Tarybos sprendimas.
   
      (2)  2008 m. spalio 22 d. Europos Parlamento ir Tarybos direktyva 2008/92/EB dėl Bendrijos tvarkos, leidžiančios padidinti dujų ir elektros energijos kainų galutiniams pramonės vartotojams skaidrumą (OL L 298, 2008 11 7, p. 9).
   
      (3)  2009 m. kovo 11 d. Europos Parlamento ir Tarybos reglamentas (EB) Nr. 223/2009 dėl Europos statistikos, panaikinantis Europos Parlamento ir Tarybos reglamentą (EB, Euratomas) Nr. 1101/2008 dėl konfidencialių statistinių duomenų perdavimo Europos Bendrijų statistikos tarnybai, Tarybos reglamentą (EB) Nr. 322/97 dėl Bendrijos statistikos ir Tarybos sprendimą 89/382/EEB, Euratomas, įsteigiantį Europos Bendrijų statistikos programų komitetą (OL L 87, 2009 3 31, p. 164).
   
      (4)  2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).
   
      (5)  2008 m. spalio 22 d. Europos Parlamento ir Tarybos reglamentas (EB) Nr. 1099/2008 dėl energetikos statistikos (OL L 304, 2008 11 14, p. 1).
   
      (6)  2009 m. liepos 13 d. Europos Parlamento ir Tarybos direktyva 2009/72/EB dėl elektros energijos vidaus rinkos bendrųjų taisyklių, panaikinanti Direktyvą 2003/54/EB (OL L 211, 2009 8 14, p. 55).
   
      (7)  2009 m. liepos 13 d. Europos Parlamento ir Tarybos direktyva 2009/73/EB dėl gamtinių dujų vidaus rinkos bendrųjų taisyklių, panaikinanti Direktyvą 2003/55/EB (OL L 211, 2009 8 14, p. 94).
   
      I PRIEDAS
      
         GAMTINIŲ DUJŲ KAINOS
      
      Šiame priede nustatyta statistinių duomenų apie gamtinių dujų kainas namų ūkių ir galutiniams ne namų ūkių vartotojams rinkimo ir rengimo metodika.
      1.   Kainos
      Kainos – tai kainos, taikomos namų ūkių ir galutiniams ne namų ūkių vartotojams, savo reikmėms perkantiems dujotiekiais tiekiamas gamtines dujas.
      2.   Gamtinės dujos
      Gamtinės dujos apima gamtines dujas ir kitą dujinį kurą, perdavimo ir skirstymo tinkle sumaišytą su gamtinėmis dujomis, kaip antai, biodujas. Kitas dujinis kuras, kuris specialiais tinklais skirstomas nesumaišytas su gamtinėmis dujomis (pavyzdžiui, dujų gamyklų dujos, kokso krosnių dujos, aukštakrosnės dujos ir biodujos), neįtraukiamas.
      3.   Vienetai, apie kuriuos pranešama
      Duomenys apima visus namų ūkių ir galutinius ne namų ūkių gamtinių dujų vartotojus, tačiau neapima vartotojų, kurie gamtines dujas naudoja tik:
      
                  —
               
               
                  elektros energijai elektros energijos jėgainėse ar bendros šilumos ir elektros energijos gamybos jėgainėse gaminti, arba
               
            
                  —
               
               
                  ne energetikos tikslais (pavyzdžiui, chemijos pramonėje).
               
            4.   Matavimo vienetai
      Kainos yra vidutinės nacionalinės kainos, taikomos namų ūkių ir galutiniams ne namų ūkių vartotojams.
      Kainos nurodomos nacionaline valiuta už gigadžaulį (GJ). Sunaudotos energijos vienetas matuojamas remiantis viršutiniu šilumingumu (GCV).
      Nustatomos svertinės kainos, atsižvelgiant į gamtinių dujų tiekimo įmonių rinkos dalį kiekvienoje suvartojimo grupėje. Jeigu neįmanoma apskaičiuoti vidutinių svertinių kainų, gali būti pateikiamas aritmetinis kainų vidurkis. Bet kuriuo atveju duomenys apima reprezentatyvią nacionalinės rinkos dalį.
      5.   Suvartojimo grupės
      Kainos grindžiamos tipinių metinių gamtinių dujų suvartojimo grupių sistema.
      
                  a)
               
               
                  Namų ūkių vartotojų atveju taikomos šios grupės:
                  
                              Suvartojimo grupė
                           
                           
                              Metinis gamtinių dujų suvartojimas (GJ)
                           
                        
                               
                           
                           
                              Mažiausias
                           
                           
                              Didžiausias
                           
                        
                              D1 grupė
                           
                           
                               
                           
                           
                              < 20 
                           
                        
                              D2 grupė
                           
                           
                              ≥ 20 
                           
                           
                              < 200 
                           
                        
                              D3 grupė
                           
                           
                              ≥ 200 
                           
                           
                               
                           
                        
            
                  b)
               
               
                  Galutinių ne namų ūkių vartotojų atveju taikomos šios grupės:
                  
                              Suvartojimo grupė
                           
                           
                              Metinis gamtinių dujų suvartojimas (GJ)
                           
                        
                               
                           
                           
                              Mažiausias
                           
                           
                              Didžiausias
                           
                        
                              I1 grupė
                           
                           
                               
                           
                           
                              < 1 000 
                           
                        
                              I2 grupė
                           
                           
                              ≥ 1 000 
                           
                           
                              < 10 000 
                           
                        
                              I3 grupė
                           
                           
                              ≥ 10 000 
                           
                           
                              < 100 000 
                           
                        
                              I4 grupė
                           
                           
                              ≥ 100 000 
                           
                           
                              < 1 000 000 
                           
                        
                              I5 grupė
                           
                           
                              ≥ 1 000 000 
                           
                           
                              < 4 000 000 
                           
                        
                              I6 grupė
                           
                           
                              ≥ 4 000 000 
                           
                           
                               
                           
                        
            6.   Išsamumas
      Kainos apima visus mokėtinus mokesčius: tinklo mokesčius, prie kurių pridedami mokesčiai už sunaudotą energiją ir iš kurių atimamos visos grąžinamos permokos arba priemokos, ir prie kurių pridedami bet kokie kiti mokesčiai (pavyzdžiui, skaitiklių nuomos, abonentiniai mokesčiai). Pradiniai prijungimo mokesčiai neįtraukiami.
      Išsamūs duomenys perduodami taip, kaip nurodyta toliau.
      a)   Reikalaujamas komponentų ir subkomponentų išsamumas
      Kainos suskirstomos į tris pagrindinius komponentus ir atskirus subkomponentus.
      Galutinė gamtinių dujų kaina vartotojams pagal suvartojimo grupę yra trijų pagrindinių komponentų suma: energijos ir tiekimo komponento, tinklo komponento (perdavimo ir skirstymo) ir komponento, kurį sudaro mokesčiai, įmokos, rinkliavos ir išlaidos.
      
                  Komponentas ir subkomponentas
               
               
                  Aprašymas
               
            
                  Energija ir tiekimas
               
               
                  Šis komponentas apima gamtinių dujų kainą, kurią moka tiekėjas, arba gamtinių dujų kainą įleidimo į perdavimo sistemą punkte, įskaitant, jei taikoma, šias galutiniam vartotojui tenkančias sąnaudas: saugojimo sąnaudas ir sąnaudas, susijusias su gamtinių dujų pardavimu galutiniams vartotojams.
               
            
                  Tinklas
               
               
                  Tinklo kaina apima šias galutiniam vartotojui tenkančias sąnaudas: perdavimo ir skirstymo tarifus, perdavimo ir skirstymo nuostolius, tinklo sąnaudas, vartotojų aptarnavimo sąnaudas, sistemos priežiūros sąnaudas ir skaitiklių nuomos bei skaitiklių rodmenų nuskaitymo sąnaudas.
               
            
                  Subkomponentas
               
               
                  Tinklo komponentas dalijamas į galutiniam vartotojui tenkančias perdavimo ir skirstymo tinklų sąnaudas taip:
               
            
                  
                              1.
                           
                           
                              Vidutinė santykinė perdavimo sąnaudų, tenkančių namų ūkių vartotojams, dalis ir vidutinė santykinė perdavimo sąnaudų, tenkančių galutiniams ne namų ūkių vartotojams, dalis, išreikštos procentais, palyginti su visomis tinklo sąnaudomis.
                           
                        
            
                  
                              2.
                           
                           
                              Vidutinė santykinė skirstymo sąnaudų, tenkančių namų ūkių vartotojams, dalis ir vidutinė santykinė skirstymo sąnaudų, tenkančių galutiniams ne namų ūkių vartotojams, dalis, išreikštos procentais, palyginti su visomis tinklo sąnaudomis.
                           
                        
            
                  Mokesčiai, įmokos, rinkliavos ir išlaidos
               
               
                  Šis komponentas yra visų toliau išvardytų subkomponentų (mokesčių, įmokų, rinkliavų ir išlaidų) suma.
               
            
                  Subkomponentas
               
               
                  Šie subkomponentai perduodami atskirai pagal kiekvieną 5 punkte nurodytą suvartojimo grupę.
               
            
                  
                              1.
                           
                           
                              Pridėtinės vertės mokestis, kaip apibrėžta Tarybos direktyvoje 2006/112/EB (1).
                           
                        
            
                  
                              2.
                           
                           
                              Mokesčiai, įmokos, rinkliavos ar išlaidos, susijusios su skatinimu naudoti atsinaujinančiuosius energijos šaltinius, energijos vartojimo efektyvumo didinimu ir bendros šilumos ir elektros energijos gamybos skatinimu.
                           
                        
            
                   
               
               
                  
                              3.
                           
                           
                              Mokesčiai, įmokos, rinkliavos arba išlaidos, susijusios su strateginėmis atsargomis, mokėjimais už pajėgumus ir energetiniu saugumu; gamtinių dujų skirstymo mokesčiai; neatgaunamos sąnaudos ir rinkliavos, kuriomis finansuojamos energetikos reguliavimo institucijos arba rinkos ir sistemos operatoriai.
                           
                        
            
                  
                              4.
                           
                           
                              Mokesčiai, įmokos, rinkliavos ar išlaidos, susijusios su oro kokybe ir kitais aplinkos apsaugos tikslais; CO2 arba kitų šiltnamio efektą sukeliančių dujų emisijų mokesčiai.
                           
                        
            
                  
                              5.
                           
                           
                              Visi kiti mokesčiai, įmokos, rinkliavos ar išlaidos, nepatenkančios į nė vieną iš pirmiau nurodytų keturių kategorijų: pagalba centralizuotam šilumos tiekimui, vietos ar regioniniai fiskaliniai mokesčiai, mokesčiai už tiekimą atokioje zonoje, koncesijos mokesčiai, susiję su licencijomis, ir mokesčiai už tinklams ir kitiems įrenginiams naudojamą žemę arba valstybinę ar privačią nuosavybę.
                           
                        
            b)   Išsamumas, atsižvelgiant į apmokestinimą
      Kainos suskirstomos į šiuos tris lygmenis:
      
                  Lygmuo
               
               
                  Aprašymas
               
            
                  Kainos be visų mokesčių, įmokų, rinkliavų ir išlaidų
               
               
                  Šis kainų lygmuo apima tik energijos ir tiekimo komponentą ir tinklo komponentą.
               
            
                  Kainos be pridėtinės vertės mokesčio (PVM) ir kitų susigrąžinamų mokesčių
               
               
                  Šis kainų lygmuo apima energijos ir tiekimo komponentą, tinklo komponentą ir mokesčius, įmokas, rinkliavas bei išlaidas, laikomus nesusigrąžinamais galutiniams ne namų ūkių vartotojams. Namų ūkių vartotojų atveju šis kainų lygmuo apima energijos ir tinklo komponentus ir mokesčius, įmokas, rinkliavas bei išlaidas, tačiau neapima PVM.
               
            
                  Kainos, apimančios visus mokesčius
               
               
                  Šis kainų lygmuo apima energijos ir tiekimo komponentą, tinklo komponentą ir visus susigrąžinamus ir nesusigrąžinamus mokesčius, įmokas, rinkliavas ir išlaidas, įskaitant PVM.
               
            7.   Suvartojami kiekiai
      Valstybės narės perduoda informaciją apie santykinę gamtinių dujų dalį kiekvienoje suvartojimo grupėje, pagrįstą bendru kiekiu, su kuriuo yra susijusios kainos.
      Metiniai suvartojami kiekiai, susiję su kiekviena suvartojimo grupe, perduodami kartą per metus kartu su antro pusmečio kainų duomenimis.
      Duomenys turi būti ne senesni kaip dvejų metų.
      
         (1)  2006 m. lapkričio 28 d. Tarybos direktyva 2006/112/EB dėl pridėtinės vertės mokesčio bendros sistemos (OL L 347, 2006 12 11, p. 1).
   
   
      II PRIEDAS
      
         ELEKTROS ENERGIJOS KAINOS
      
      Šiame priede nustatyta statistinių duomenų apie elektros energijos kainas namų ūkių ir galutiniams ne namų ūkių vartotojams rinkimo ir rengimo metodika.
      1.   Kainos
      Kainos – kainos, taikomos namų ūkių ir galutiniams ne namų ūkių vartotojams, savo reikmėms perkantiems elektros energiją.
      2.   Vienetai, apie kuriuos pranešama
      Duomenys apima visus namų ūkių ir galutinius ne namų ūkių elektros energijos vartotojus, tačiau neapima gamintojų savoms reikmėms pagamintos elektros energijos, kurią jie sunaudoja.
      3.   Matavimo vienetai
      Kainos yra vidutinės nacionalinės kainos, taikomos namų ūkių ir galutiniams ne namų ūkių vartotojams.
      Kainos nurodomos nacionaline valiuta už kilovatvalandę (kWh).
      Nustatomos svertinės kainos, atsižvelgiant į elektros energijos tiekimo įmonių rinkos dalį kiekvienoje suvartojimo grupėje. Jeigu neįmanoma apskaičiuoti vidutinių svertinių kainų, gali būti pateikiamas aritmetinis kainų vidurkis. Bet kuriuo atveju duomenys apima reprezentatyvią nacionalinės rinkos dalį.
      4.   Suvartojimo grupės
      Kainos grindžiamos tipinių metinių elektros energijos suvartojimo grupių sistema.
      
                  a)
               
               
                  Namų ūkių vartotojų atveju taikomos šios grupės:
                  
                              Suvartojimo grupė
                           
                           
                              Metinis elektros energijos suvartojimas (kWh)
                           
                        
                              Mažiausias
                           
                           
                              Didžiausias
                           
                        
                              DA grupė
                           
                           
                               
                           
                           
                              < 1 000 
                           
                        
                              DB grupė
                           
                           
                              ≥ 1 000 
                           
                           
                              < 2 500 
                           
                        
                              DC grupė
                           
                           
                              ≥ 2 500 
                           
                           
                              < 5 000 
                           
                        
                              DD grupė
                           
                           
                              ≥ 5 000 
                           
                           
                              < 15 000 
                           
                        
                              DE grupė
                           
                           
                              ≥ 15 000 
                           
                           
                               
                           
                        
            
                  b)
               
               
                  Galutinių ne namų ūkių vartotojų atveju taikomos šios grupės:
                  
                              Suvartojimo grupė
                           
                           
                              Metinis elektros energijos suvartojimas (MWh)
                           
                        
                              Mažiausias
                           
                           
                              Didžiausias
                           
                        
                              IA grupė
                           
                           
                               
                           
                           
                              < 20 
                           
                        
                              IB grupė
                           
                           
                              ≥ 20 
                           
                           
                              < 500 
                           
                        
                              IC grupė
                           
                           
                              ≥ 500 
                           
                           
                              < 2 000 
                           
                        
                              ID grupė
                           
                           
                              ≥ 2 000 
                           
                           
                              < 20 000 
                           
                        
                              IE grupė
                           
                           
                              ≥ 20 000 
                           
                           
                              < 70 000 
                           
                        
                              IF grupė
                           
                           
                              ≥ 70 000 
                           
                           
                              < 150 000 
                           
                        
                              IG grupė
                           
                           
                              ≥ 150 000 
                           
                           
                               
                           
                        
            5.   Išsamumas
      Kainos apima visus mokėtinus mokesčius: tinklo mokesčius, prie kurių pridedami mokesčiai už sunaudotą energiją ir iš kurių atimamos visos grąžinamos permokos arba priemokos, ir prie kurių pridedami bet kokie kiti mokesčiai (pavyzdžiui, skaitiklių nuomos, abonentiniai mokesčiai). Pradiniai prijungimo mokesčiai neįtraukiami.
      Išsamūs duomenys perduodami taip, kaip nurodyta toliau.
      a)   Reikalaujamas komponentų ir subkomponentų išsamumas
      Kainos suskirstomos į tris pagrindinius komponentus ir atskirus subkomponentus.
      Elektros energijos kaina galutiniams vartotojams pagal suvartojimo grupę yra trijų pagrindinių komponentų suma: energijos ir tiekimo komponento, tinklo komponento (perdavimo ir skirstymo) ir komponento, kurį sudaro mokesčiai, įmokos, rinkliavos ir išlaidos.
      
                  Komponentas ir
                  subkomponentas
               
               
                  Aprašymas
               
            
                  Energija ir tiekimas
               
               
                  Šis komponentas apima šias galutiniam vartotojui tenkančias sąnaudas: gamybos, agregavimo, balansavimo energijos, energijos tiekimo sąnaudas, paslaugų teikimo vartotojams, vartotojų aptarnavimo ir kitas tiekimo sąnaudas.
               
            
                  Tinklas
               
               
                  Tinklo kaina apima šias galutiniam vartotojui tenkančias sąnaudas: perdavimo ir skirstymo tarifus, perdavimo ir skirstymo nuostolius, tinklo sąnaudas, vartotojų aptarnavimo sąnaudas, sistemos priežiūros sąnaudas, skaitiklių nuomos ir skaitiklių rodmenų nuskaitymo sąnaudas.
               
            
                  Subkomponentas
               
               
                  Tinklo komponentas dalijamas į galutiniam vartotojui tenkančias perdavimo ir skirstymo tinklų sąnaudas taip:
               
            
                   
               
               
                  
                              1.
                           
                           
                              Vidutinė santykinė perdavimo sąnaudų, tenkančių namų ūkių vartotojams, dalis ir vidutinė santykinė perdavimo sąnaudų, tenkančių galutiniams ne namų ūkių vartotojams, dalis, išreikštos procentais, palyginti su visomis tinklo sąnaudomis.
                           
                        
            
                  
                              2.
                           
                           
                              Vidutinė santykinė skirstymo sąnaudų, tenkančių namų ūkių vartotojams, dalis ir vidutinė santykinė skirstymo sąnaudų, tenkančių galutiniams ne namų ūkių vartotojams, dalis, išreikštos procentais, palyginti su visomis tinklo sąnaudomis.
                           
                        
            
                  Mokesčiai, įmokos, rinkliavos ir išlaidos
               
               
                  Šis komponentas yra visų toliau išvardytų subkomponentų (mokesčių, įmokų, rinkliavų ir išlaidų) suma.
               
            
                  Subkomponentas
               
               
                  Šie subkomponentai perduodami atskirai pagal kiekvieną 4 punkte nurodytą suvartojimo grupę.
               
            
                   
               
               
                  
                              1.
                           
                           
                              Pridėtinės vertės mokestis, kaip apibrėžta Direktyvoje 2006/112/EB.
                           
                        
            
                  
                              2.
                           
                           
                              Mokesčiai, įmokos, rinkliavos ar išlaidos, susijusios su skatinimu naudoti atsinaujinančiuosius energijos šaltinius, energijos vartojimo efektyvumo didinimu ir bendros šilumos ir elektros energijos gamybos skatinimu.
                           
                        
            
                  
                              3.
                           
                           
                              Mokesčiai, įmokos, rinkliavos ar išlaidos, susijusios su mokėjimais už pajėgumus, energetiniu saugumu ir gamybos pakankamumu; anglies pramonės restruktūrizavimo mokesčiai; elektros skirstymo mokesčiai; neatgaunamos sąnaudos ir rinkliavos, kuriomis finansuojamos energetikos reguliavimo institucijos arba rinkos ir sistemos operatoriai.
                           
                        
            
                  
                              4.
                           
                           
                              Mokesčiai, įmokos, rinkliavos ar išlaidos, susijusios su oro kokybe ir kitais aplinkos apsaugos tikslais; CO2 arba kitų šiltnamio efektą sukeliančių dujų emisijų mokesčiai.
                           
                        
            
                  
                              5.
                           
                           
                              Mokesčiai, įmokos, rinkliavos ar išlaidos, susijusios su branduolinės energetikos sektoriumi, įskaitant branduolinių įrenginių eksploatavimo nutraukimą, patikrinimus ir mokesčius už branduolinės energetikos objektus.
                           
                        
            
                  
                              6.
                           
                           
                              Visi kiti mokesčiai, įmokos, rinkliavos ar išlaidos, nepatenkančios į nė vieną iš pirmiau nurodytų penkių kategorijų: pagalba centralizuotam šilumos tiekimui; vietos ar regioniniai fiskaliniai mokesčiai; mokesčiai už tiekimą atokioje zonoje; koncesijos mokesčiai, susiję su licencijomis, ir mokesčiai už tinklams bei kitiems įrenginiams naudojamą žemę arba valstybinę ar privačią nuosavybę.
                           
                        
            b)   Išsamumas, atsižvelgiant į apmokestinimą
      Kainos suskirstomos į šiuos tris lygmenis:
      
                  Lygmuo
               
               
                  Aprašymas
               
            
                  Kainos be visų mokesčių, įmokų, rinkliavų ir išlaidų
               
               
                  Šis kainų lygmuo apima tik energijos ir tiekimo komponentą ir tinklo komponentą.
               
            
                  Kainos be pridėtinės vertės mokesčio (PVM) ir kitų susigrąžinamų mokesčių valstybei
               
               
                  Šis kainų lygmuo apima energijos ir tiekimo komponentą, tinklo komponentą ir mokesčius, įmokas, rinkliavas bei išlaidas, laikomus nesusigrąžinamais galutiniams ne namų ūkių vartotojams. Namų ūkių vartotojų atveju šis kainų lygmuo apima energijos ir tinklo komponentus ir mokesčius, įmokas, rinkliavas bei išlaidas, tačiau neapima PVM.
               
            
                  Kainos, apimančios visus mokesčius
               
               
                  Šis kainų lygmuo apima energijos ir tiekimo komponentą, tinklo komponentą ir visus susigrąžinamus ir nesusigrąžinamus mokesčius, įmokas, rinkliavas ir išlaidas, įskaitant PVM.
               
            6.   Suvartojami kiekiai
      Valstybės narės perduoda informaciją apie santykinę elektros energijos dalį kiekvienoje suvartojimo grupėje, pagrįstą bendru kiekiu, su kuriuo yra susijusios kainos.
      Metiniai suvartojami kiekiai, susiję su kiekviena suvartojimo grupe, perduodami kartą per metus kartu su antro pusmečio kainų duomenimis.
      Duomenys turi būti ne senesni kaip dvejų metų.